|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. gegužės 30 d. |
| sprendimu Nr. T2-146 |

**KLAIPĖDOS MIESTO SAVIVALDYBĖS VALDOMŲ ĮMONIŲ ORGANŲ FORMAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės valdomų įmonių organų formavimo tvarkos aprašas (toliau – Aprašas) nustato Klaipėdos miesto savivaldybės (toliau – Savivaldybė) valdomų įmonių kolegialių organų formavimą, atrankos komisijos sudarymą, Savivaldybės valdomų įmonių vadovo atrankos kriterijus, konkurso organizavimo tvarką, Savivaldybės valdomų įmonių valdymo organų atlygio gaires.

2. Aprašo nuostatos taikomas nuo jo įsigaliojimo dienos.

3. Aprašo nuostatos Savivaldybės kontroliuojamoms bendrovėms, kuriose Savivaldybė yra sudariusi sutartis su privačiais investuotojais, kurie yra Savivaldybės kontroliuojamų bendrovių akcininkai, taikomos tiek, kiek jos neprieštarauja sudarytoms akcininkų sutarčių sąlygoms.

**II SKYRIUS**

**SĄVOKOS**

4. Apraše vartojamos sąvokos:

4.1. **Atrankos komisija** **–** Savivaldybės administracijos direktoriaus įsakymu sudaryta komisija, skirta kandidatų į Savivaldybės valdomų įmonių kolegialaus organo narių vietas atrankos procedūroms atlikti.

4.2. **Kandidatai** – fiziniai asmenys, pretenduojantys būti atrinkti į tam tikras Savivaldybės valdomų įmonių kolegialaus organo narių vietas.

4.3. **Savivaldybės administracijos direktorius** – Savivaldybės turtines ir neturtines teises Savivaldybės įmonėse, taip pat akcinėse ir uždarosiose akcinėse bendrovėse įgyvendinanti Savivaldybės vykdomoji institucija.

4.4. **Savivaldybės įmonė** – iš Savivaldybės turto įsteigta arba įstatymų nustatyta tvarka Savivaldybei perduota įmonė, kuri nuosavybės teise priklauso Savivaldybei ir jai perduotą ir jos įgytą turtą valdo, naudoja bei juo disponuoja patikėjimo teise.

4.5. **Savivaldybės kontroliuojama bendrovė** – akcinė bendrovė arba uždaroji akcinė bendrovė, kurios akcijos ar dalis akcijų, suteikiančių daugiau kaip 1/2 visų balsų šios bendrovės visuotiniame akcininkų susirinkime, priklauso Savivaldybei nuosavybės teise.

4.6. **Savivaldybės valdoma įmonė** – Savivaldybės kontroliuojama bendrovė ir Savivaldybės įmonė.

4.7. **Nepriklausomas kolegialaus organo narys –** narys, atitinkantis šio Aprašo 5 punkte nurodyto Vyriausybės nutarimu patvirtinto aprašo 7.3 papunktyje ir 9 punkte nustatytus reikalavimus.

4.8. Kitos Apraše vartojamos sąvokos apibrėžtos kituose įstatymuose ir teisės aktuose.

**III SKYRIUS**

**SAVIVALDYBĖS VALDOMOS ĮMONĖS KOLEGIALIŲ ORGANŲ FORMAVIMAS**

5. Savivaldybės įmonių kolegialūs valdymo organai ir Savivaldybės kontroliuojamų bendrovių visuotinio akcininkų susirinkimo renkami kolegialūs organai formuojami vadovaujantis Kandidatų į valstybės įmonės ar savivaldybės įmonės valdybą ir kandidatų į valstybės ar savivaldybės valdomos bendrovės visuotinio akcininkų susirinkimo renkamą kolegialų priežiūros ar valdymo organą atrankos apraše, patvirtintame Lietuvos Respublikos Vyriausybės 2015 m. birželio 17 d. nutarimu Nr. 631 „Dėl Kandidatų į valstybės ar savivaldybės įmonės valdybą ir kandidatų į valstybės ar savivaldybės valdomos bendrovės visuotinio akcininkų susirinkimo renkamą kolegialų priežiūros ar valdymo organą atrankos aprašo patvirtinimo“ (toliau – Vyriausybės nutarimas), nustatyta tvarka.

6. Kandidatų į Savivaldybės įmonių kolegialaus valdymo organo ir Savivaldybės kontroliuojamų bendrovių visuotinio akcininkų susirinkimo renkamo kolegialaus organo narių atranką vykdo Savivaldybės administracijos direktoriaus įsakymu sudaroma atrankos komisija.Atrankos komisija sudaroma iš 5 narių: 3 Savivaldybės administracijos atstovų ir 2 Savivaldybės mero deleguotų Savivaldybės atstovaujamosios institucijos atstovų. Vykdant atranką į Savivaldybės kontroliuojamos bendrovės, kurioje, be Savivaldybės, dalį akcijų valdo ir kiti akcininkai, kolegialaus organo narius, į Atrankos komisiją papildomai kviečiama dalyvauti ne daugiau kaip 2 kito Savivaldybės kontroliuojamos bendrovės akcininko (-ų) atstovai, kuriems nesuteikiamas atrankos komisijos nario statusas ir balso teisės vertinant kandidatus. Tuo pačiu įsakymu Savivaldybės administracijos direktorius skiria atrankos komisijos sekretorių, kuriam nesuteikiamas atrankos komisijos nario statusas ir balso teisės vertinant kandidatus.

7. Atrankos komisija kandidatų į Savivaldybės įmonių kolegialaus valdymo organo ir Savivaldybės kontroliuojamų bendrovių visuotinio akcininkų susirinkimo renkamo kolegialaus organo narius atranką vykdo vadovaudamasi Vyriausybės nutarimu patvirtintu aprašu ir Savivaldybės administracijos direktoriaus įsakymu patvirtintu atrankos komisijos darbo reglamentu.

8. Atrankos komisija tikrina, ar Savivaldybės administracijos direktoriaus siūlomi Savivaldybės administracijos valstybės tarnautojai ir Savivaldybės valdomos įmonės siūlomi kandidatai atitinka Vyriausybės nutarimu patvirtintame apraše nustatytus bendruosius atrankos kriterijus.

9. Savivaldybės administracijos direktorius priima sprendimą dėl kandidato į Savivaldybės įmonės valdybos narius skyrimo arba neskyrimo arba atitinkamai dėl kandidato į Savivaldybės kontroliuojamų bendrovių visuotinio akcininkų susirinkimo renkamo kolegialaus organo narius siūlymo arba nesiūlymo per Vyriausybės nutarimu patvirtintame apraše nustatytą terminą.

10. Atrankos komisija vertina kandidatus į kiekvieną Savivaldybės įmonės kolegialaus valdymo organo ir Savivaldybės kontroliuojamų bendrovių visuotinio akcininkų susirinkimo renkamo kolegialaus organo nario vietą ir priima sprendimus (išreiškia valią) dėl vieno tinkamiausio kandidato į konkrečią Savivaldybės valdomos įmonės kolegialaus organo nario vietą.

11. Atrankos komisija savo veikloje turi vadovautis veiklos skaidrumo, teisėtumo, lygiateisiškumo, atsakingumo principais.

12. Atrankos komisijos nariai privalo saugoti ir jokiems tretiesiems asmenims neatskleisti darbo metu sužinotų asmens duomenų. Atrankos komisijos nariai privalo informuoti kitus atrankos komisijos narius ir Savivaldybės administracijos direktorių apie egzistuojantį interesų konfliktą ir nusišalinti nuo sprendimų priėmimo atrankos komisijoje esant interesų konflikto situacijai.

13. Atrankos komisija laikina, sudaroma atskira kiekvienos Savivaldybės įmonės kolegialaus valdymo organo ir Savivaldybės kontroliuojamų bendrovių visuotinio akcininkų susirinkimo renkamo kolegialaus organo narių atrankai.

14. Kandidatų pateiktų duomenų, dalyvaujant Savivaldybės valdomų įmonės kolegialaus organo narių atrankoje, saugojimą, tvarkymą ir naudojimą užtikrina Savivaldybės valdoma įmonė, į kurią kandidatai pretenduoja.

15. Rekomenduojama Savivaldybės kontroliuojamos bendrovės kolegialiems priežiūros organams Savivaldybės kontroliuojamos bendrovės kolegialių valdymo organų narių atranką vykdyti vadovaujantis Vyriausybės nutarimu nustatyta tvarka.

**IV SKYRIUS**

**SAVIVALDYBĖS VALDOMOS ĮMONĖS VADOVO ATRANKA**

16. Savivaldybės valdomos įmonės vadovas priimamas į darbą viešo konkurso būdu laikantis veiklos skaidrumo, teisėtumo, lygiateisiškumo principų.

17. Savivaldybės valdomos įmonės vadovo atrankos konkursą organizuoja, vykdo, nustato atrankos kriterijus, rengia konkurso sąlygas ir kt. bei sprendimus dėl vadovo skyrimo ar rinkimo, atšaukimo priima: Savivaldybės įmonės – Savivaldybės administracijos direktorius, Savivaldybės kontroliuojamos bendrovės – bendrovės valdyba.

18. Konkursas dėl Savivaldybės įmonės vadovo atrankos organizuojamas Lietuvos Respublikos Vyriausybės nustatyta tvarka, skelbiamas Valstybės tarnybos departamento interneto svetainėje per Valstybės tarnybos valdymo informacinę sistemą. Apie organizuojamą konkursą turi būti skelbiama Savivaldybės valdomos įmonės interneto svetainėje, Savivaldybės interneto svetainėje.

19. Kandidatai į Savivaldybės valdomos įmonės vadovo pareigas turi atitikti šiuos bendruosius kriterijus:

19.1. aukštasis universitetinis arba jam prilygintas išsilavinimas;

19.2. nepriekaištinga reputacija;

19.3. nesusijęs su kitais fiziniais ir juridiniais asmenimis ryšiais, dėl kurių kyla interesų konfliktas;

19.4. teisės aktų nustatyta tvarka neatimta ir neapribota teisė eiti atitinkamas pareigas, į kurias keliamas kandidatas, ir atlikti toms pareigoms priskirtas funkcijas;

19.5. per pastaruosius 5 metus asmuo nėra atšauktas iš juridinio asmens kolegialaus organo dėl netinkamo pareigų vykdymo;

19.6. kandidatu negali būti asmuo, kuriam nuosavybės teise priklauso tos Savivaldybės kontroliuojamos bendrovės ar su ja susijusios bendrovės akcijos, ir asmuo, kuris yra tokio akcininko atstovas;

19.7. nėra aplinkybių, numatytų Lietuvos Respublikos viešųjų ir privačių interesų derinimo valstybinėje tarnyboje įstatymo penktajame skirsnyje, dėl kurių asmuo negali dirbti valstybės valdomos įmonės vadovu ar būti kolegialaus organo nariu;

19.8. kandidatas turi turėti ne mažiau kaip 3 metų vadovaujamo darbo patirties. Atitinkamas patirties terminas nustatomas organizuojant konkursą į konkrečios Savivaldybės valdomos įmonės vadovo pareigas.

20. Savivaldybės įmonės – Savivaldybės administracijos direktorius, o Savivaldybės kontroliuojamos bendrovės – atitinkamas jos organas nustato specialius vadovo atrankos kriterijus, atsižvelgdami į konkrečios Savivaldybės valdomos įmonės veiklos sritį.

21. Savivaldybės įmonės vadovas pareigas pradeda eiti nuo sprendime dėl jo paskyrimo ar nurodytos dienos, Savivaldybės kontroliuojamos bendrovės vadovas pareigas pradeda eiti nuo jo išrinkimo dienos, jei su juo sudarytoje sutartyje nenustatyta kitaip.

22. Savivaldybės valdomos įmonės vadovo kadencija apibrėžta Lietuvos Respublikos akcinių bendrovių įstatyme ir Lietuvos Respublikos valstybės ir savivaldybės įmonių įstatyme.

23. Pasibaigus pirmajai kadencijai, vadovas gali būti skiriamas ar renkamas antrajai kadencijai, atsižvelgiant į tai, ar vadovo pirmosios kadencijos laikotarpiu Savivaldybės valdoma įmonė pasiekė visus jai nustatytus veiklos tikslus. Savivaldybės valdomos įmonės pasiektų veiklos tikslų atitiktis jai nustatytiems tikslams vertinama Savivaldybės tarybos nustatyta tvarka likus 3 mėnesiams iki vadovo pirmosios kadencijos pabaigos. Priėmus sprendimą neskirti ar nerinkti vadovo antrajai kadencijai, likus 3 mėnesiams iki vadovo pirmosios kadencijos pabaigos, taip pat likus 3 mėnesiams iki vadovo antrosios kadencijos pabaigos, organizuojamas viešas konkursas Savivaldybės valdomos įmonės vadovo pareigoms eiti.

**V SKYRIUS**

**SAVIVALDYBĖS VALDOMOS ĮMONĖS ORGANŲ ATLYGIS**

24. Savivaldybės valdomos įmonės vadovo atlygis turi būti siejamas su Savivaldybės valdomai įmonei nustatytų strateginių ilgalaikių ir trumpalaikių tikslų įgyvendinimu.

25. Vadovaujantis Lietuvos Respublikos akcinių bendrovių įstatymo nuostatomis Savivaldybės kontroliuojamos bendrovės kolegialių organų nariams gali būti mokamos metinės išmokos (tantjemos). Metinės išmokos (tantjemos) negali viršyti 1/5 dalies Savivaldybės kontroliuojamos bendrovės vadovui nustatyto metinio atlyginimo dydžio.

26. Jeigu būtų nuspręsta Savivaldybės kontroliuojamos bendrovės kolegialių organų nariams mokėti metines išmokas (tantjemas), tuomet iš anksto, kiekvieno nario kadencijos pradžioje, turi būti nustatyti aiškūs tikslai ir kriterijai, pagal kuriuos būtų nustatoma, ar tantjemos turės būti išmokėtos.

27. Atlygis už veiklą Savivaldybės kontroliuojamos bendrovės kolegialiuose organuose mokamas tik nepriklausomiems kolegialių organų nariams. Nepriklausomam kolegialaus organo nariui atlygis skiriamas Savivaldybės kontroliuojamos bendrovės visuotinio akcininkų susirinkimo sprendimu ir mokamas iš šios bendrovės lėšų. Savivaldybės kontroliuojama bendrovė su nepriklausomu kolegialaus organo nariu sudaro veiklos sutartį, kurioje turi būti aptarta nepriklausomo kolegialaus organo nario atlygis, teisės ir pareigos, atsakomybė ir kiti su kolegialaus organo nario veikla susiję klausimai.

28. Savivaldybės administracijos direktorius inicijuoja visų Savivaldybės kontroliuojamų bendrovių visuotiniuose akcininkų susirinkimuose klausimo dėl nepriklausomų kolegialių organų narių atlygio už jų veiklą kolegialiuose organuose vietoj tantjemų arba kartu su tantjemomis svarstymą.

29. Savivaldybės administracijos direktorius priima sprendimą dėl Savivaldybės įmonių valdybos narių atlygio už jų veiklą valdyboje Lietuvos Respublikos Vyriausybės nustatyta tvarka.

30. Savivaldybės valdomos įmonės nepriklausomo kolegialaus valdymo organo nario atlygis turi būti fiksuotas, t. y. neturėtų kintamos dalies, ir neviršytų 1/5 dalies Savivaldybės valdomos įmonės vadovui nustatyto viso atlygio, o kolegialaus organo pirmininkui (jei juo išrinktas nepriklausomas kolegialaus organo narys) – 1/4 tokio atlygio dydžio.

31. Savivaldybės kontroliuojamos bendrovės nepriklausomo kolegialaus priežiūros organo nario atlygis turi būti fiksuotas, t. y. neturėtų kintamos dalies, ir neviršyti 1/10 dalies Savivaldybės valdomos įmonės vadovui nustatyto viso atlygio per ketvirtį, o kolegialaus priežiūros organo pirmininkui (jei juo išrinktas nepriklausomas kolegialaus priežiūros organo narys) – 1/7 tokio atlygio dydžio per ketvirtį.

32. Visiems nepriklausomiems kolegialių organų nariams nustatomas vienodas atlygis. Valstybės tarnautojams ar Savivaldybės administracijos darbuotojams atlygis už kolegialaus organo nario pareigas Savivaldybės valdomose įmonėse nėra mokamas.

33. Savivaldybės valdomai įmonei nepasiekus jai nustatytų finansinių ir nefinansinių ilgalaikių (strateginių) ir trumpalaikių (taktinių) tikslų ar juos pasiekus tik iš dalies, Savivaldybės administracijos direktorius inicijuoja atitinkamos poveikio priemonės taikymo svarstymą atitinkam Savivaldybės valdomos įmonės organui Savivaldybės tarybos nustatyta tvarka.

34. Savivaldybės valdomos įmonės kolegialaus organo narių civilinė atsakomybė gali būti apdrausta vadovaujančių asmenų civilinės atsakomybės draudimu Savivaldybės valdomos įmonės lėšomis.

35. Savivaldybės valdomos įmonės kolegialūs organai kartą per metus turi parengti savo veiklos ataskaitą ir ne vėliau kaip iki eilinio visuotinio akcininkų susirinkimo turi pateikti Savivaldybės administracijos direktoriui.

36. Informacija apie esamų Savivaldybės valdomų įmonių nepriklausomų kolegialių organų narių atlygį skelbiama Savivaldybės valdomos įmonės interneto svetainėje.

**VI SKYRIUS**

**BAIGIAMOSIOS NUOSTATOS**

37. Savivaldybės valdomos įmonės kolegialaus organo pirmininku negali būti renkamas tos Savivaldybės valdomos įmonės darbuotojas, jei jis išrinktas kolegialaus organo nariu.

38. Paaiškėjus aplinkybėms, dėl kurių Savivaldybės valdomos įmonės nepriklausomas kolegialaus organo narys nebeatitinka bent vieno iš Vyriausybės nutarime nustatytų nepriklausomumo kriterijų, toks kolegialaus organo narys turi būti atšauktas iš kolegialaus organo nario pareigų ne vėliau kaip per 10 darbo dienų nuo šių aplinkybių paaiškėjimo momento.

39. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_